TRNAVA. Slovenskému futbalovému reprezentantovi Kamilovi Kopúnkovi už nič nechýba k tomu, aby mohol opäť hrať súťažné zápasy v drese talianskeho klubu AS Bari. Dvadsaťsedemročný odchovanec Spartaka Trnava podpísal s účastníkom Serie B kontrakt na tri roky.
Bojovný stredopoliar bol hráčom Bari už od konca júla, ale až v závere minulého týždňa sa dotiahli všetky potrebné administratívne náležitosti aj zo strany Trnavy. V hre však boli aj iné kluby.
"Záujem o moje služby bol aj z Izraela a Ukrajiny, ale napriek tomu som sa rozhodol pre Bari. Cítil som v tom väčšiu istotu, aj keď po finančnej stránke by to bolo možno ešte atraktívnejšie," povedal Kopúnek.
Kopúnek by mal po zostupe Bari do druhej talianskej ligy patriť k oporám tímu z juhu Talianska. Pod vedením trénera Vincenza Torrenteho sa etabloval na poste pravého stredopoliara.
"Hral som na tomto poste už za predchádzajúceho trénera, takže nie je to nič nové pre mňa," vysvetlil Kopúnek, ktorý sa aktívne podieľal na víkendovej výhre v Talianskom pohári proti Avellinu (4:0).
"Väčšina legionárov z mužstva odišla, takže z predchádzajúceho kádra sme zostali štyria. Ambície klubu sú však jednoznačné - návrat do Serie A v najkratšom možnom čase. Ľudia ma majú v Bari radi, aj preto som sa opäť rozhodol pre Taliansko. Jednoznačne mi to dali najavo v zápase proti Avellinu."